
RAPORT 
asupra  propunerii legislative pentru modificarea şi completarea Codului de procedură penală

În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi  a fost sesizată spre dezbatere, în fond, cu  propunerea legislativă pentru modificarea şi completarea Codului de procedură penală, republicată, trimisă cu adresa nr. Pl.x 496 din 20 septembrie 2010,  înregistrată cu nr. 31/806 din 21 septembrie 2010.
Senatul, în calitate de primă Cameră  sesizată, a respins propunerea  legislativă în şedinţa din data de 14 septembrie 2010. 
Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, cu modificările şi completările ulterioare, Camera  Deputaţilor este  Cameră decizională. 
Guvernul României, prin punctul de vedere transmis cu adresa nr.1305 din 18 mai 2010, nu susţine adoptarea acestei iniţiative legislative.
Consiliul Legislativ  a avizat favorabil, cu observaţii şi propuneri iniţiativa legislativă, cu avizul nr. 265 din 22 martie 2010.
Comisia pentru drepturile omului, culte şi problemele minorităţilor naţionale au transmis un aviz negativ, cu nr. 25/625 din 21 septembrie 2010.

Propunerea legislativă supusă dezbaterii are ca obiect de reglementare modificarea şi completarea Codului de procedură penală, în sensul clarificării unor aspecte privind desfăşurarea procesului penal, în scopul asigurării unei justiţii penale echitabile şi eficiente.
În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei  au examinat iniţiativa legislativă mai sus menţionată, punctul de vedere al Guvernului şi avizul favorabil, cu observaţii şi propuneri, al Consiliului Legislativ în şedinţa din  1 octombrie 2012.
Din numărul total de 23 de  membri ai Comisiei juridice, de disciplină şi imunităţi au participat la şedinţă  15 deputaţi.
Cu ocazia dezbaterilor s-a constatat că iniţiativa legislativă vizează delimitarea sferei infracţiunilor avute în vedere de text prin prevederea condiţiei ca acestea să facă parte din categoria infracţiunilor cu consecinţe deosebit de grave. Potrivit expunerii de motive, soluţia legislativă este instituită în scopul evitării abuzurilor din partea organelor de urmărire penală. S-a constatat însă că prevederea unei astfel de condiţii trebuie reanalizată întrucât producerea unor consecinţe deosebit de grave este specifică numai infracţiunilor de rezultat, nu şi celor de pericol, cu toate că şi aceste infracţiuni se pot încadra în categoria infracţiunilor grave. De asemenea, s-a apreciat ca ar fi trebuit ca reglementările propuse prin iniţiativa legislativă sa fie corelate cu modificările aduse textelor Codului de procedură penală. Referitor la modificarea art. 159 alin. (8), prin introducerea sintagmei recursul se soluţionează în mod obligatoriu înainte de expirarea duratei arestării preventive, s-a apreciat că nu este necesar acest demers, deoarece potrivit textului în formularea sa actuală, recursul se soluţionează înainte de expirarea duratei arestării preventive. Prin urmare, legea instituie o obligaţie de soluţionare într-un anumit termen, iar nu o posibilitate lăsată la aprecierea judecătorului. Având în vedere necesitatea creşterii fermităţii în respectarea dispoziţiilor procesual penale. În scopul bunei desfăşurări a procesului penal, nu se consideră necesară abrogarea alin. (3) al art. 198 din Codul de procedură penală.
În urma dezbaterii, membrii Comisiei au hotărât, cu unanimitate de voturi, să propună plenului Camerei Deputaţilor  respingerea propunerii legislative pentru modificarea şi completarea Codului de procedură penală.                    
În raport de obiectul şi conţinutul său, propunerea legislativă face parte din categoria legilor organice.

